Groep betoog teen Coke-produkte by skoleDie Gesondheidsalliansie betoog by Coca-Cola se kantoor in Rosebank, Johannesburg, teen die maatskappy se teenwoordigheid by skole. Foto: ANA Sowat 30 betogers het Dinsdag opgeruk na die Coca-Cola-maatskappy se kantoor in Rosebank, Johannesburg, waar hulle geëis het dat die internasionale koeldrankvervaardiger ophou om by skole te adverteer en sy suikerryke produkte daar te verkoop. Lede van die sogenaamde Gesondheidsalliansie (Heala) het teen Coca-Cola betoog omdat hulle meen dié maatskappy se drankies bevat te veel suiker. Volgens die Amerikaanse Hartvereniging behoort mans hoogstens 37,5 g of nege teelepels suiker per dag in te kry en vroue 25 g of ses teelepels, aldus die webwerf Healthline. 500 mℓ Coke bevat 53 g of 13 teelepels suiker, oftewel meer as twee keer soveel as wat ŉ vrou per dag behoort in te neem. Die betogers wou hê Coca-Cola moet ophou suikerdrankies in skoolomgewings verkoop, ophou hul produkte aan kinders bemark en ook onmiddellik alle reklameborde verwyder en advertensieveldtogte staak wat op kinders gerig is. Heala se uitvoerende direkteur, Sibongile Nkosi, het gesê dié organisasie het in Maart vanjaar ŉ opname by skole in Gauteng gedoen en bevind Coca-Cola het nie sy belofte gestand gedoen om op te hou om suikerdrankies aan kinders te adverteer en te verkoop nie. “In Suid-Afrika het die teenwoordigheid van versoete drankies tot ŉ 13%-voorkoms van vetsug by kinders, sowat 40% by vroue en 13% by mans bygedra,” het Nkosi gesê. Asia Sheik, Coca-Cola se kommunikasiehoof, het gesê die maatskappy het in 2009 ŉ verantwoordelike bemarkingsbeleid in werking gestel. “Ons bemark nie [versoete drankies] aan kinders onder die ouderdom van 12 jaar nie en in 2016 het ons die riglyne vir skole in werking gestel.” Sy sê meer as die helfte van die maatskappy se reklameborde by skole is reeds verwyder. “Ons het ŉ vennootskap met skole en die regering aangegaan om ons reklameborde by skole te verwyder. Ons glo in vennootskappe.”